SET ปิดดิ่ง18จุด หลุดแนวรับ1,500 วิตกไวรัสโคโรนาฉุดเศรษฐกิจเอเชีย จับตากนง.ประชุม5ก.พ.นี้
SET ปิดดิ่ง18จุด หลุดแนวรับ1,500 วิตกไวรัสโคโรนาฉุดเศรษฐกิจเอเชีย จับตากนง.ประชุม5ก.พ.นี้ โดยดัชนีปิดตลาดวันนี้ ที่ระดับ 1,496.06 จุด ลบ 18.08 จุด หรือ 1.19% มูลค่าการซื้อขาย 5.32 หมื่นล้านบาท
3 ก.พ. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,496.06 จุด ลบ 18.08 จุด หรือ 1.19% มูลค่าการซื้อขาย 5.32 หมื่นล้านบาท
10 หุ้นกดดัชนีวันนี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน เปิดเผยว่า ตลาดหุ้นไทยวันนี้ผันผวนในเชิงลบ วิตกความเสียหายที่มีต่อเศรษฐกิจในเอเชียจากการแพร่ระบาดไวรัสโคโรนา ส่งผลให้ตลาดหุ้นในภูมิภาคเอเชียยังติดลบอยู่เป็นส่วนใหญ่ โดยเฉพาะตลาดหุ้นจีนที่กลับมาเปิดเทรดวันแรกหลังหยุดช่วงตรุษจีน ปรับฐานราว 7% ทำให้ไปถ่วงตลาดเอเชีย ขณะที่ตลาดในยุโรปเทรดบ่ายนี้ก็เคลื่อนไหวในแดนบวกแคบ ๆ ราว 0.1-0.2%
อย่างไรก็ดี ให้ติดตามการทยอยประกาศผลประกอบการของบริษัทจดทะเบียนต่อไป และวันพุธนี้ (5 ก.พ.) ให้ติดตามการประชุมคณะกรรมการนโยบายการเงิน (กนง.) ด้วย และให้ติดตามศาลรัฐธรรมนูญจะกำหนดวันตัดสินกรณีที่ส.ส.เสียบบัตรแทนกันในการโหวตร่างกฎหมายงบประมาณรายจ่ายประจำปีงบประมาณ พ.ศ.2563 เมื่อใด
สำหรับแนวโน้มการลงทุนในวันพรุ่งนี้ (4 ก.พ.) นายกรภัทร กล่าวว่า จะต้องติดตามดูสถานการณ์การแพร่ระบาดไวรัสโคโรนาอย่างต่อเนื่อง แม้จำนวนผู้ติดเชื้อจะเพิ่มขึ้นในอัตราที่ชะลอ แต่ตัวเลขก็ยังมากอยู่ และก็ต้องรอดูว่าสามารถฟื้นฟูผู้ป่วยให้หายได้มากแค่ไหนด้วย พร้อมให้แนวรับ 1,490 จุด ส่วนแนวต้าน 1,525 จุด ส่วนกรณีเลวร้ายประเมินดัชนีฯไว้ที่ 1,480-1,450 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
CPALL   มูลค่าการซื้อขาย 4,127.49 ล้านบาท  ปิดที่  68.00 บาท ลดลง   2.75 บาท
GPSC    มูลค่าการซื้อขาย 3,896.75 ล้านบาท  ปิดที่  81.25 บาท ลดลง   2.75 บาท
AOT     มูลค่าการซื้อขาย 2,605.10 ล้านบาท  ปิดที่  70.25 บาท ลดลง   0.25 บาท
CPF     มูลค่าการซื้อขาย 2,128.22 ล้านบาท  ปิดที่  28.00 บาท ลดลง   2.00 บาท
BAM     มูลค่าการซื้อขาย 2,081.39 ล้านบาท  ปิดที่  25.75 บาท ลดลง   0.75 บาท
 
ตลาดหุ้นเอเชีย
